ડૉ. જયંત ખત્રીના પુત્ર કીર્તિભાઈ ‘ચિત્રલેખા’ને કહે છે કે ૧૯૯૯માં ગુજરાત સાહિત્ય પરિષદે ભૂજમાં જયંત ખત્રી પર યોજેલા સર્જક સત્રમાં ચર્ચા થઈ કે ગુજરાતી વાર્તા પરથી ફિલ્મો બનવી જોઈએ. અમે એ વિચાર ઉપાડી લીધો. ફિલ્મ બનાવવા જીએમડીસીએ ૩૦ લાખ રૂપિયા મંજૂર કર્યા. અડધી રકમ મળતાં કામ શરૂ થયું. ડિસેમ્બર, ૨૦૦૦ સુધીમાં શૂટિંગ લગભગ પૂર્ણ થઈ ગયું, પરંતુ ૨૦૦૧માં ધરતીકંપ થયો ને નાણાભંડોળની મુશ્કેલી સર્જાઈ. જો કે ભૂજ મર્કન્ટાઈલ બૅન્કની થોડી સહાય મળી. ૨૦૦૯માં ખત્રી જન્મશતાબ્દી નિમિત્તે ગૌતમ અદાણી ફાઉન્ડેશને ૧૫ લાખ રૂપિયા આપ્યા. એમ કરતાં કરતાં જૂના હિસાબ ચૂકવવામાં આવ્યા. ફરી કામ શરૂ થયું.